Nuuskommentaar: Ore aansit met ‘goeie nuus’Maroela Media se goeie nuus-afdeling. “Ek koop nie meer koerant nie / luister nie meer die nuus nie want dis net moord en doodslag.” Dit is dikwels die verweer van iemand wat in ŉ geselskap ’n klomp kaf kwytgeraak het, en reggehelp is. Die mensdom soek na goeie nuus. Maar te dikwels wys die elektroniese media, waar die gewildheid van berigte, artikels en rubrieke gemeet kan word, dat die meerderheid lesers juis die slegte nuus opsoek. Die wegkoes van nuus omdat dit te veel ontstellende items bevat, het weer komplikasies soos ’n algemene “verdomming.” ŉ Goeie voorbeeld is mense wat steen en been oor ’n fout op hul munisipale rekening kla, en as hulle aangeraai word om hul raadslid daaroor te gaan spreek (hy kry immers in die reël ’n ruim vergoeding om raadslid te wees), wil die klaer weet wat vir ’n ding ’n raadslid is, of minstens wie die raadslid is. En dan het hy nogal in die vorige munisipale verkiesing vir daardie einste raadslid gestem! Volstruispolitiek maak ons te maklik passasiers van onkunde op die lewenspad. Ons het nuus nodig om ingeligte besluite in ons eie belang, en in belang van ons kinders, te neem. Lodewijk Dros vra in Trouw of daar werklik iets soos goeie nuus is. Hy gebruik onder meer die voorbeeld uit 1973 toe ŉ Amerikaanse ekonoom in die tydskrif Freakonomics geskryf het die destyds afname in misdadigheid hou verband met die toename in aborsies. Hy het aangevoer dat die kanse goed is dat ’n ongewenste kind hom later tot misdadigheid sal wend. Hierdie stelling was en bly baie omstrede, onder meer omdat baie mense aborsies self as misdaad, naamlik moord, beskou. Natuurlik is daar goeie nuus, en is dit goed as goeie nuus nuusprominensie verkry. Maar moet dan nie die koerant wat dit aanbied gaan straf deur dit nie te koop nie. Suid-Afrikaners het daagliks te make met ’n stryd om te bepaal of goeie nuus inderdaad goeie nuus is. Daar is ook “goeie nuus” wat die produk van propaganda is. Die feit dat Moody’s met sy onlangse kredietgradering nie Suid-Afrika se status tot rommelstatus afgegradeer het nie, is inderdaad ongekwalifiseerde goeie nuus. Maar regeringsgesinde media se doodse swye dat Moody’s Suid-Afrika se vooruitsigte van stabiel na negatief aangepas het, is baie gevaarlike volstruispolitiek wat kan boemerang. Wees dankbaar vir goeie nuus, en gryp dit met ope arms aan. Neem kennis van die slegte om só die nodige paraatheid te verseker, maar om ook perspektief te kry dat die gras aan die anderkant van die draad nie noodwendig soveel groener as tuis is nie. As gelowiges is ons nie maar fatalistiese passasiers deur die lewe nie, ons is rolspelers wat elkeen ’n bydrae tot ’n beter nalatenskap van ons kinders kan lewer, hoe gering ook al. **Onthou dat jy altyd ‘n oordosis vol goeie nuus hier op Maroela Media kan kry. Besoek ons goeienuus-blad. – Red